**Становище**

**на проф. д-р Андрей Димов Андреев – член на научно жури в конкурс за присъждане на образователна и научна степен “доктор” в направление 2. 2. “История и археология“, Нова и най-нова обща история /История на Русия**/

*Относно: Научната продукция на Мартин Милчев Димитров докторант към катедра Съвременна и нова история (История на Русия), Исторически факултет, СУ “Св. Климент Охридски“*

Мартин Милчев Димитров е редовен докторант към катедра Съвременна и нова история, Исторически факултет, СУ “Св. Климент Охридски“. Той кандидатства за придобиване на образователната и научна степен “доктор“ по професионално направление 2. 2. История и археология (Нова и най-нова обща история – История на Русия). Представил е дисертационен труд на тема: “СССР и Япония (1945 – 1960). Ролята на дипломацията за нормализиране на отношенията“. Научен ръководител на докторанта е доц. д-р Дарина Григорова. Мартин Димитров представя още 10 научни статии, от които 6 са посветени на разглежданата в дисертацията тема. Колегата Димитров е бакалавър по “Японистика“ и магистър по “История и съвременно развитие на страните от Източна Азия (Япония, Китай, Корея)“ на СУ “Св. Климент Охридски“. Специализирал е в Токио, Москва и Джакарта. Езиковите му познания по японски, английски и руски език са необходими за избраната от него област на исторически изследвания.

Докторант Мартин Димитров представя дисертационен труд на тема: “СССР и Япония (1945 – 1960). Ролята на дипломацията за нормализиране на отношенията.“ Темата е актуална и в наши дни в областта на съвременната история и международна политика. Известно е, че териториалният спор за Южните Курилски острови препятства сключването на мирен договор между Русия и Япония още от 1945 г. Дисертацията проследява конфликта в развитие, позициите на двете страни, както и на други държави, основно САЩ в преговорите за урегулиране на отношенията Москва – Токио. Анализира се и влиянието на Студената война върху възстановяването на Япония и върху отношенията й със СССР и трудностите в контактите между двете страни. Изследва се външната политика на Съветския съюз и спецификите при управлението на Й. Сталин, а също и промените, които настъпват с идването на Н. Хрушчов на власт. Докторантът отделя важно място и на американската политика. Точно е анализирано влиянието, което има последната върху Япония и контактите й със СССР. Пред нас има интердисциплинарно изследване, засягащо съвременната история, историята на дипломацията и международното право.

Темата е слабо позната в България, а също и недостатъчно проучена в световен мащаб, поне като историческа тематика. Авторът си поставя за цел написването на научен труд с максимално комплексен поглед върху всички страни на събитията, старае се да обясни генезиса на конфликта, да отдели ролята на всички заинтересовани държави. Изказвам мнение, че М. Димитров се е справил с тази задача на едно високо професионално ниво.

Хронологическият обхват е ясно мотивиран и логичен. Долната граница на изследването е краят на Втората световна война, а горната – преподписването на американо-японския договор за сигурност и нотата на съветското правителство, с която се прекратяват преговорите по териториалния спор.

Проучени са огромен брой архивни документи, публикувани извори, мемоари, публицистика и научни трудове на руски, японски и английски език. Привлечени са и нови документи от руски архиви. Анализът на извори от трите най-заинтересовани страни говори за стремеж към обективност, което е безспорно достойнство на изследването на колегата М. Димитров.

Структурата на дисертацията е логична и отговаря на поставените от автора цели. Тя е: увод, три глави, разделени на подглави, заключение, библиография. От помощ за читателя са приложените карти на разглеждания регион.

Първа глава обхваща периода 1945 – 1951 г. – съюзническата окупация до подписването на мирния договор с Япония (без СССР). В уводната част за маркирани и отношенията между двете страни в края на XIX и първата половина на ХХ век. Разгледан е конфликтът в развитие, ролята на срещите на „голямата тройка“ през Втората световна война, включването на СССР в бойните действия срещу Япония и бъдещите граници. Точно се представя съюзническата окупация, подготовката и провеждането на конференцията във Сан Франциско, подписването на мирния договор и появата на японските претенции за непризнаване на границата със СССР.

Втора глава е посветена на процеса за “размразяване“ и нормализация на контактите между Москва и Токио през периода 1951 – 1956 г. Очертана е промяната в съветската външна политика при Н. Хрушчов, както и грешките характерни за стила му, довели до ред пропуски при воденето на преговорите. Много добре е разгледан риболовния въпрос в района на Курилите, като една от важните точки в териториалния спор.

Трета глава разглежда периода 1957 – 1960 г. Това е периодът от подписването на Съвместна декларация до подновяването на договора за сигурност между Япония и САЩ, както и последвалата остра съветска реакция. След 1960 г. отношенията между СССР и Япония преминават изцяло под влиянието на Студената война.

Заключението обобщава резултатите от изследването и отчита постигането на поставените цели.

Пред нас има един завършен труд с множество достойнства, които не мога да посоча изцяло, предвид формата на становището. Не може да не се засегне хубавият, четивен стил на автора, нещо вече задължително за модерно изследване. Отсъствието на политизиране е достойнство на работата на колегата М. Димитров, както и изразеното авторско мнение при тълкуването на съветско-японските отношения.

Докторант М. Димитров използва проблемно-хронологически, историко-сравнителен и сравнително-аналитичен методи в своето изследване. Той познава превъзходно достиженията на историческата наука в няколко държави, свързани с проблемите в изследвания регион.

Трудно е да се отправят забележки и препоръки към подобен завършен труд. Бих препоръчал издаването на представената дисертация. Подобно изследване няма да остане незабелязано в средите на четящите и интересуващите се от историята хора. Колегиално бих отбелязал следното: както повечето млади автори и М. Димитров се стреми да представи в работата си всички детайли на темата. Това води до натрупване на прекалено много факти, което може да затрудни читателя. Авторът би могъл да изследва и отношението на японското общество към Русия, формирано още в края на XIX и началото на ХХ век. Тогава добрите контакти преминават в негативно отношение още преди Руско-японската война. Тези препоръки не намаляват, а подчертават несъмненото високо професионално качество на предложената дисертация.

Колегата е представил и достатъчно количество статии, отнасящи се към разглеждания проблем. Те са отпечатани в авторитетни и популярни издания.

*Заключение:* Препоръчвам на Уважаемото научно жури да даде положителна оценка на научната продукция на докторант Мартин Милчев Димитров. Изказвам становище, че той отговаря на всички условия за присъждане на образователната и научна степен “доктор”, за което гласувам.

проф. д-р Андрей Андреев

03. 06. 2018 г.